

**ประกาศองค์การบริหารส่วนตำบลบือมัง**

**เรื่อง การลงทะเบียนเพื่อขอรับสิทธิ์เงินอุดหนุนเพื่อการเลี้ยงดูเด็กแรกเกิด**

**(เด็กที่เกิดระหว่างวันที่ 1 ตุลาคม 2558 – 30 กันยายน 2559)**

**………………………………………………………….**

 ตามที่ คณะรัฐมนตรีมีมติเมื่อวันที่ 31 มีนาคม พ.ศ. 2558 เห็นชอบในหลักการโครงการเงินอุดหนุนเพื่อการเลี้ยงดูเด็กแรกเกิด โดยให้เงินอุดหนุนเพื่อการเลี้ยงดูเด็กแรกเกิด เดือนละ 400 บาท ต่อคนต่อเดือน เป็นเวลา 12 เดือน สำหรับเด็กที่เกิดระหว่างวันที่ 1 ตุลาคม พ.ศ. 2558 ถึงวันที่ 30 กันยายน พ.ศ. 2559 อยู่ในครัวเรือนยากจนและเสี่ยงต่อความยากจน คุณสมบัติผู้มีสิทธิ์ขอรับเงินอุดหนุนเพื่อการเลี้ยงดูเด็กแรกเกิด ตามเงื่อนไขและข้อกำหนดของระเบียบกรมกิจการเด็กและเยาวชนว่าด้วยหลักเกณฑ์การจ่ายเงินอุดหนุนเพื่อการเลี้ยงดูเด็กแรกเกิด พ.ศ. 2558 นั้น

 องค์การบริหารส่วนตำบลบือมัง จึงประกาศให้ผู้มีคุณสมบัติ สามารถยื่นลงทะเบียนเพื่อขอรับเงินอุดหนุนเพื่อการเลี้ยงดูเด็กแรกเกิด ดังนี้

 1.คุณสมบัติผู้มีสิทธิรับเงินอุดหนุนเพื่อการเลี้ยงดูเด็กแรกเกิด

 (1) เด็กที่เกิดระหว่างวันที่ 1 ตุลาคม พ.ศ. 2558 ถึงวันที่ 30 กันยายน พ.ศ. 2559 และมีสัญชาติไทย (บิดาและมารดา หรือบิดา หรือมารดา เป็นผู้มีสัญชาติไทย) และไม่เป็นผู้ได้รับสวัสดิการหรือสิทธิประโยชน์อื่นใดจากหน่วยงานของรัฐหรือรัฐวิสาหกิจ ได้แก่ เงินสงเคราะห์บุตรจากกองทุนประกันสังคม สวัสดิการข้าราชการหรือรัฐวิสาหกิจ และไม่อยู่ในความดูแลของหน่วยงานของรัฐ เช่น บ้านพักเด็กและครอบครัว สถานสงเคราะห์ของรัฐ

 (2) หญิงตั้งครรภ์ที่มีกำหนดคลอดบุตรระหว่างวันที่ 1 ตุลาคม พ.ศ. 2558 ถึงวันที่ 30 กันยายน พ.ศ. 2559 และอยู่ในครัวเรือนยากจนและครัวเรือนที่เสี่ยงต่อความยากจน ที่มีรายได้ต่ำกว่า 3,000 บาท ต่อคน ต่อเดือน หรือต่ำกว่า 36,000 บาท ต่อคน ต่อปี

 2.เอกสารประกอบการลงทะเบียนขอรับสิทธิ์เงินอุดหนุนเพื่อการเลี้ยงดูเด็กแรกเกิด

 (1) แบบลงทะเบียนเพื่อขอรับเงินอุดหนุนเพื่อการเลี้ยงดูเด็กแรกเกิด (ดร.01)

 (2) แบบรับรองสถานะครัวเรือน (ดร.02)

 (3) บัตรประจำตัวประชาชนของหญิงตั้งครรภ์ หรือบัตรอื่นที่ออกโดยหน่วยงานของรัฐพร้อมสำเนา

 (4) เอกสารการฝากครรภ์พร้อมสำเนา หรือสมุดบันทึกสุขภาพแม่และเด็ก หน้า 1 พร้อมสำเนา

 (5) สำเนาสูติบัตรเด็กแรกเกิด

 (6) สำเนาเอกสารยืนยันสถานะของมารดาเด็กแล้วแต่กรณีที่ออกโดยหน่วยงานของรัฐ (กรณีมารดาเด็กเป็นบุคคลต่างด้าว หรือเป็นบุคคลไร้สถานะทางทะเบียนราษฎร์ หรือเสียชีวิต อนุโลมให้บิดาของเด็กตามสูติบัตรผู้มีคุณสมบัติซึ่งมีสัญชาติไทยลงทะเบียนแทน)

 (7) สำเนาบัตรประชาชนของบิดา (กรณีลงทะเบียนแทน)

 (8) สำเนาสมุดบัญชีเงินฝากของธนาคารกรุงไทยเท่านั้น

 /3.ระยะเวลา...

**2**

 3.ระยะเวลาและสถานที่ลงทะเบียนขอรับสิทธิ์เงินอุดหนุนเพื่อการเลี้ยงดูเด็กแรกเกิด

 (1) ตั้งแต่วันที่ 15 กันยายน พ.ศ. 2558 ถึงวันที่ 31 มีนาคม พ.ศ. 2559 ณ ที่ทำการองค์การบริหารส่วนตำบลบือมัง ในวัน และเวลาราชการ

 (2) กรณีที่ผู้มีคุณสมบัติไปทำงานหรืออาศัยในต่างภูมิลำเนา อนุโลมให้ลงทะเบียน ณ สำนักงานหรือเทศบาล หรือเมืองพัทยา หรือองค์การบริหารส่วนตำบล ในพื้นที่ที่อาศัยอยู่จริง

 **สำหรับแบบรับรองสถานะครัวเรือน (ดร.02) ผู้ต้องการลงทะเบียนสามารถยื่นขอได้ที่ที่ทำการองค์การบริหารส่วนตำบลบือมัง เพื่อกรอกข้อมูลให้ครบถ้วนก่อนการรับลงทะเบียน**

 **ทั้งนี้ หากเอกสารที่นำมาแสดงไม่ครบถ้วน ถูกต้อง องค์การบริหารส่วนตำบลบือมัง จะไม่รับลงทะเบียนให้โดยเด็ดขาด**

 จึงประกาศมาเพื่อทราบโดยทั่วกัน

 ประกาศ ณ วันที่ 7 เดือน ตุลาคม พ.ศ. 2558



 (นายอาหะมะ ลามอสีเตาะ)

 นายกองค์การบริหารส่วนตำบลบือมัง